नर्स जानकी नै सारे मानीटरज़ नज़र मारी फ्ही उवासी मारदे होऐ घड़ी बक्खी दिक्खेआ। ड्यूटी बदलोने च हली पंदरा मिंट ऐ हे। जानकी दे मनै च पंदरें मिंटें बाद अपने घर जाइयै गर्मा-गर्म डिनर ते बिस्तरे च लेटियै लोनली प्लैनट फिल्म दिक्खने दे ख्याल आ करदे हे। उन्नै इक बारी फ्ही घड़ी बक्खी दिक्खेआ। फ्ही उसदा ख्याल बी हस्पताल चा मरीज गुम होने आली अजीब गल्लें बक्खी चली गेआ। किश दिनें थमां डॉ. इलियास दे खूबसूरत मर्दाना चेह्रे उप्पर फिकर दियां लीकरां किश मतियां डूह्गियां होई गेदियां हियां। दिनै च पंज-छे चक्कर ओ टरमिनल वार्ड दे जरूर लांदे हे। जानकी दी ड्यूटी शुरू होने उप्पर बी ओ आए हे। इक राऊंड लाइयै उनें किश मरीजें दे खून ते बोनमैरो दे नमूने बी ले हे। र्हानगी दी दी गल्ल ए ऐ जे आपूं ले हे। बैड नबर पंजी दे मरीज दी पिट्ठी उप्पर उग्गे दे नासूर चा बगने आले मवाद दे किश नमूने दे टैस्ट उनें मिनी-पोरटेवल किट्ट कन्ने उत्थें गै करी ले हे। उसदे किन्ने चिरै बाद तक ओ चुप-चाप उत्थें खड़ोते रेह्। उंदे कन्ने आए दे डाक्टर ते ड्यूटी उप्पर दूआ स्टाफ बी जियां साह् रोकियै बलगदा रेहा। कुसै दी हिम्मत नेहीं जे ओ जोरा दा साह् बी लेइयै डॉ. इलियास दी सोच च किश खलल पा।